CELEX: 32013D0759
Language: et
Date: 2013-12-12 00:00:00
Title: 2013/759/EL: Nõukogu otsus, 12. detsember 2013 , milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni

14.12.2013   
            
            
               ET
            
            
               Euroopa Liidu Teataja
            
            
               L 335/48
            
         NÕUKOGU OTSUS,
   12. detsember 2013,
   milles käsitletakse EAFi juhtimise üleminekumeetmeid alates 1. jaanuarist 2014 kuni 11. Euroopa Arengufondi jõustumiseni
   (2013/759/EL)
   EUROOPA LIIDU NÕUKOGU,
   võttes arvesse Euroopa Liidu lepingut ja Euroopa Liidu toimimise lepingut,
   võttes arvesse partnerluslepingut ühelt poolt Aafrika, Kariibi mere ja Vaikse ookeani (AKV) riikide rühma liikmete ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000,
   võttes arvesse nõukogu 27. novembri 2001. aasta otsust 2001/822/EÜ ülemeremaade ja -territooriumide assotsieerimise kohta Euroopa Ühendusega („ülemeremaade ja -territooriumide assotsieerimise otsus”) (1),
   võttes arvesse nõukogus kokku tulnud liikmesriikide valitsuste esindajate vahelist sisekokkulepet, mis käsitleb ühenduse abi rahastamist vastavalt mitmeaastasele finantsraamistikule aastateks 2008–2013 AKV-EÜ partnerluslepingu alusel ja finantsabi eraldamist nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa (2) („10. EAFi sisekokkulepe”), eelkõige selle artikli 1 lõiget 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Vastavalt 10. EAFi sisekokkuleppe artikli 1 lõikele 5 ei või 10. EAFi vahendeid enam pärast 31. detsembrit 2013 siduda, välja arvatud juhul, kui nõukogu otsustab komisjoni ettepaneku põhjal ühehäälselt teisiti.
            
         
               (2)
            
            
               AKV-ELi partnerluslepingu Ib lisa lõikes 5 (mitmeaastane finantsraamistik aastateks 2008–2013) on sätestatud, et 10. EAFi rahalisi vahendeid ei või pärast 31. detsembrit 2013 enam siduda, välja arvatud juhul, kui tegemist on investeerimisrahastu rahastamiseks eraldatud summadega (nendega seotud intressitoetused välja arvatud) või kui nõukogu otsustab komisjoni ettepaneku põhjal ühehäälselt teisiti.
            
         
               (3)
            
            
               Ülemeremaade ja -territooriumide assotsieerimise otsuse IIAa lisa artikli 1 lõikes 2 sätestatakse, et 10. EAFi rahalisi vahendeid ei saa pärast 31. detsembrit 2013 enam siduda, välja arvatud juhul, kui nõukogu on otsustanud komisjoni ettepaneku põhjal ühehäälselt teisiti.
            
         
               (4)
            
            
               10. EAFi sisekokkuleppe artikli 13 lõikes 3 on sätestatud, et see sõlmitakse sama kestusega kui AKV-ELi partnerluslepingu mitmeaastane finantsraamistik ning et peab jääma jõusse nii kauaks, kui seda on vaja AKV-ELi partnerluslepingu, ülemeremaade ja -territooriumide assotsieerimise otsuse ja mitmeaastase finantsraamistiku alusel rahastatavate meetmete täielikuks rakendamiseks.
            
         
               (5)
            
            
               Euroopa välisteenistuse korraldust ja toimimist on kirjeldatud nõukogu otsuses 2010/427/EL (3).
            
         
               (6)
            
            
               11. EAFi jõustumine võib viibida ja toimuda alles pärast 1. jaanuari 2014. Seepärast on asjakohane ette näha üleminekumeetmed („üleminekurahastu”), millega tagatakse rahaliste vahendite kättesaadavus nii koostööks AKV riikide ning ülemeremaade ja -territooriumidega (ÜMT) kui ka toetuskuludeks 2014. aasta jaanuari ja 11. EAFi sisekokkuleppe jõustumise vahel, ja mida rahastatakse 10. EAFi ja varasemate EAFide järelejäänud ja vabanenud vahenditest,
            
         ON VASTU VÕTNUD KÄESOLEVA OTSUSE:
   Artikkel 1
   Kuni 11. EAFi sisekokkuleppe jõustumiseni rahastatakse üleminekumeetmeid tegevusprogrammide, üksikmeetmete ja AKV partneritele mõeldud erimeetmete, ÜMTde toetuseks tehtavate rahastamisotsuste ning konkreetsete toetuskulude tegevusprogrammide kujul üleminekurahastust, mis koosneb varasemate EAFide järelejäänud kulukohustustega sidumata vahenditest ja varasemate EAFide projektidest ja programmidest vabanenud vahenditest. Kõnealune üleminekurahastu võib hõlmata ka toetusi Euroopa Investeerimispangale eraldatud intressitoetuste ja projektiga seotud tehnilise abi rahastamiseks, nii nagu see on sätestatud AKV-ELi partnerluslepingu II lisa artiklites 1, 2 ja 4 ning uues ülemeremaade ja -territooriumide assotsieerimise otsuses. Nimetatud üleminekuperioodi rahastamismeetmete eesmärk on hõlbustada programmdokumentide rakendamist ja reageerida hädaabi vajadustele.
   Üleminekurahastust eraldatavate vahendite üle peetakse arvestust 11. EAFi raames. 8., 9. ja 10. EAFi sisekokkulepete artikli 1 lõike 2 punktis a sätestatud liikmesriikide osamaksusid vähendatakse pärast 11. EAFi sisekokkuleppe jõustumist vastavalt.
   Artikkel 2
   Üleminekurahastu rakendamiseks kohaldatakse nõukogu määrust (EÜ) nr 617/2007 (4) ja nõukogu määrust (EÜ) nr 215/2008 (5).
   Artikkel 3
   Käesoleva otsuse kohaldamine on kooskõlas otsusega 2010/427/EL.
   Artikkel 4
   Käesolev otsus jõustub selle Euroopa Liidu Teatajas avaldamise kuupäeval.
   Seda kohaldatakse alates 1. jaanuarist 2014 kuni 11. EAFi sisekokkuleppe jõustumiseni.
   
      Brüssel, 12. detsember 2013
      
         
            Nõukogu nimel
         
         
            eesistuja
         
         C. ASHTON
      
   
   
      (1)  EÜT L 314, 30.11.2001, lk 1.
   
      (2)  ELT L 247, 9.9.2006, lk 32.
   
      (3)  Nõukogu 26. juuli 2010. aasta otsus, millega määratakse kindlaks Euroopa välisteenistuse korraldus ja toimimine (2010/427/EL) (ELT L 201, 3.8.2010, lk 30).
   
      (4)  Nõukogu 14. mai 2007. aasta määrus (EÜ) nr 617/2007 AKV-EÜ koostöölepingu raames 10. Euroopa Arengufondi rakendamise kohta (ELT L 152, 13.6.2007, lk 1).
   
      (5)  Nõukogu 18. veebruari 2008. aasta määrus (EÜ) nr 215/2008, mis käsitleb 10. Euroopa Arengufondi suhtes kohaldatavat finantsmäärust (ELT L 78, 19.3.2008, lk 1).